Reverendo patri ac domno Willelmo, Dei miseratione abbati Cluniacensi, et ejusdem loci sacro conventui, frater G., prior tercie sedis in ordine, [secundus] monasterii Moysiacensis, salutem et debitum ac devotum obsequium cum omni reverentia et honore. Cum totus conventus Moysiacensis in fratrem R., priorem majorem, et fratrem A., priorem Beate Marie de Aurate Tholose, et fratrem Heliam, priorem de Quoquinis, et fratrem I., priorem de Rabastenis, Moysiacenses monachos, super providendo Moysiacensi monasterio de pastore, contulerint concorditer vices suas, ne propter nostram et predicti prioris absentiam patiatur dictum monasterium in spiritualibus et temporalibus detrimentum, eidem priori majori nostram et a ceteris fratribus nostris in nos potestatem translatam super provisione predicta totaliter duximus committendam, supplicantes paternitati vestre, quatinus Deum habentes pre oculis, cum predictis collegis nostris predicto [nostro] monasterio pastoris solatio destituto taliter providere curetis super preficiendo nobis abbate, quod idem monasterium recipere valeat in spiritualibus et temporalibus incrementum. Et ut presens pagina firmitatem obtineat, nos eam ipsi tradidimus sigilli proprii nominis nostri munimine roborari. Datum Moysiaci, feria tertia post octobas Pentecosten, anno Domini Mº CCº XLº Vº.